張家輝狂讚關詠荷不嬲都正 唔介意新片變網大
2024年04月24日 09:11
東網電視
更多新聞短片
影帝張家輝、周勵淇及唐文龍昨天(23日)晚上現身九展,出席電影《超意神探》首映。受訪時談到今次扮演角色記憶力回異於常人,家輝笑說:「拍戲方面我覺得自己幾好,以前喺無綫拍古裝劇,一口氣背頁零兩頁紙對白完全冇問題,不過現實生活要處理自己嘅嘢,特別容易冇記性,呢個情況好多年前已經發生。(咁交晒畀老婆處理?)又唔係,佢都會問番我,總之記到就記啦,記唔到都冇辦法。」
談到早前關詠荷「復出」拍廣告,引來網民熱話,不少人讚她保養得宜,家輝自豪回應:「佢不嬲都係正。(喺屋企冇住佢都話正?)有呀,我真係同佢講妳老有老靚。(你把口真係好識氹佢。)我唔係氹佢,佢真係成日呈現到佢係一個好靚嘅人,唔見我成日收埋佢喺屋企咩?(讚自己好眼光?)都係佢好彩啫。(咁你有冇壓力?)我本身都係一個靚仔,有咩壓力?你哋唔係未見過呢啲混血兒呀?番禺溝廣州,哈哈!」
周麗淇去年被全被傳懷上第二胎,她笑答:「今日咪見到冇囉,真係冇,其實一個小朋友都幾好,暫時唔諗喇。湊住仔仔我已經好辛苦,因為全部嘢都係我自己搞,呢幾年根本冇晒工作時間,不過嚟緊佢升K2 ,我應該會出番嚟做嘢喇,可以返吓內地。(寧願湊仔定返工?)梗係返工啦。」
另外,《超》片於內地突變網大推出,家輝大方表示不介意:「我只係喺演員嘅崗位做演員嘅事,唔係負責決策,只係今次故事同人物富予嘅元素好豐富,我諗冇乜演員攞到呢個劇本唔想去做,而其他問題其實同我冇乜關係。(內地網民話『張家輝都拍網大』?)我一直都冇刻意唔做網大,網大都係演戲啫,即使電影、電視劇及舞台劇等等都係表演工作,我唔會排除以後再演網大,如果遇到令我好心動嘅劇本或班底,我都會接,會將呢啲嘢秤先。」
另外,有份參演《超》片的譚耀文因為有工作,而未能出席首映。他回覆表示:「呢個片係喺疫情嚴重期間接拍嘅,所以更加珍惜呢次機會,尤其今次家輝係唯一一個同我演對手戲嘅演員,所以隔離21日都覺得好值。同家輝合作過後,我就只係差周潤發一位影帝尚未合作過,希望快啲『集齊一套』啦。」